Številka: 100-1984/2014/2

Datum: 6.1.2015

Zadeva: Povečan obseg dela v primeru dopolnilnega dela

Spoštovani,

prejeli smo vaš dopis, v katerem navajate, da imajo pedagogi na podlagi 63. člena Zakona o visokem šolstvu (Uradni list RS, št. [32/12](http://www.uradni-list.si/1/objava.jsp?urlurid=20121406) - uradno prečiščeno besedilo, [40/12](http://www.uradni-list.si/1/objava.jsp?urlurid=20121700) - ZUJF, [57/12](http://www.uradni-list.si/1/objava.jsp?urlurid=20122410) - ZPCP-2D, [109/12](http://www.uradni-list.si/1/objava.jsp?urlurid=20124320) in [85/14](http://www.uradni-list.si/1/objava.jsp?urlurid=20143443) – v nadaljevanju: ZVis) možnost, da se poleg 100% pedagoške zaposlitve tudi dopolnilno zaposlijo pri istem delodajalcu. Zanima vas, ali je možno na podlagi Uredbe o delovni uspešnosti iz naslova povečanega obsega dela za javne uslužbence samo v okviru 20% dopolnilne zaposlitve zaposlenemu izplačati del plače za delovno uspešnost iz naslova povečanega obsega dela (pod pogoji, ki jih določa zakon) in ali je možno v primeru, ko nekdo dela 15% dopolnilne zaposlitve na enem projektu, kjer je vodja, 5% pa na drugem, kjer ni vodja, izplačati delovno uspešnost le na tistem delu plače iz dopolnilne zaposlitve (15%), kjer je vodja.

Dopolnilno delo ureja Zakon o delovnih razmerjih (Uradni list RS, št. 21/13 in 78/13 popr. – ZDR-1) v 147. členu. Navedeni člen določa, da sme delavec, ki dela polni delovni čas, izjemoma skleniti pogodbo o zaposlitvi s krajšim delovnim časom z drugim delodajalcem, vendar največ za osem ur na teden, po poprejšnjem soglasju delodajalcev, pri katerih je zaposlen s polnim delovnim časom, če gre za opravljanje deficitarnih poklicev po podatkih zavoda za zaposlovanje ali za opravljanje vzgojno-izobraževalnih, kulturno umetniških in raziskovalnih del.

Specifična ureditev dopolnilnega dela izhaja iz devetega odstavka 63. člena ZVis, ki določa, da lahko docent, izredni profesor, redni profesor, višji predavatelj, predavatelj, lektor, asistent in drugi visokošolski sodelavci, če so za to zagotovljena sredstva, izjemoma na teden opravljajo pedagoško, znanstveno-raziskovalno, umetniško ali strokovno delo še največ 20 % polnega delovnega časa tudi pri istem delodajalcu.

Dopolnilno delo delavca, ki že ima sklenjeno pogodbo o zaposlitvi za polni delovni čas pri drugem oziroma glede na določbe ZVis tudi pri istem delodajalcu, se opravlja na podlagi sklenjene pogodbe o zaposlitvi s krajšim delovnim časom. Tako je delovnopravni položaj delavca, ki opravlja dopolnilno delo enak, kot to velja za delavca, ki je sklenil pogodbo o zaposlitvi s krajšim delovnim časom od polnega.[[1]](#footnote-1) Skladno s tretjim odstavkom 65. člena ZDR-1 ima delavec, ki je sklenil pogodbo o zaposlitvi za krajši delovni čas, pogodbene in druge pravice ter obveznosti iz delovnega razmerja kot delavec, ki dela polni delovni čas in jih uveljavlja sorazmerno času, za katerega je sklenil delovno razmerje, razen tistih, za katere zakon določa drugače.

V zvezi z delovno uspešnostjo iz naslova povečanega obsega dela Zakon o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?urlurid=20094891) - uradno prečiščeno besedilo, [13/10](http://www.uradni-list.si/1/objava.jsp?urlurid=2010520), [59/10](http://www.uradni-list.si/1/objava.jsp?urlurid=20103273), [85/10](http://www.uradni-list.si/1/objava.jsp?urlurid=20104554), [107/10](http://www.uradni-list.si/1/objava.jsp?urlurid=20105583), [35/11](http://www.uradni-list.si/1/objava.jsp?urlurid=20111743) - ORZSPJS49a, [27/12](http://www.uradni-list.si/1/objava.jsp?urlurid=20121121) - odl. US, [40/12](http://www.uradni-list.si/1/objava.jsp?urlurid=20121700) - ZUJF, [46/13](http://www.uradni-list.si/1/objava.jsp?urlurid=20131753), [25/14](http://www.uradni-list.si/1/objava.jsp?urlurid=2014961) - ZFU, [50/14](http://www.uradni-list.si/1/objava.jsp?urlurid=20142074) in [95/14](http://www.uradni-list.si/1/objava.jsp?urlurid=20143949) - ZUPPJS15: v nadaljevanju: ZSPJS) v prvem odstavku 22. e člena določa, da se javnemu uslužbencu lahko izplača del plače za delovno uspešnost iz naslova povečanega obsega dela za opravljeno delo, ki presega pričakovane rezultate dela v posameznem mesecu, če je na ta način mogoče zagotoviti racionalnejše izvajanje nalog uporabnika proračuna.

Uredba o delovni uspešnosti iz naslova povečanega obsega dela za javne uslužbence (Uradni list RS, št. 53/08, 89/08, 98/09 - ZIUZGK, 94/10 - ZIU, 40/12 - ZUJF, 104/12 - ZIPRS1314 in 46/13) v 2. členu določa, da se javnemu uslužbencu lahko izplača del plače za delovno uspešnost iz naslova povečanega obsega dela v posameznem mesecu pod pogoji, ki jih določa zakon, če:

1. povečan obseg dela opravi pri opravljanju rednih delovnih nalog uporabnika proračuna ali projekta, načrtovanega v okviru sprejetega finančnega načrta uporabnika proračuna;

2. opravi povečan obseg dela v okviru sodelovanja pri izvajanju posebnega projekta, ki ga določi Vlada Republike Slovenije s svojim aktom in za katerega so zagotovljena dodatna sredstva.

Omejitev višine izplačila dela plače za delovno uspešnost iz naslova povečanega obsega dela je za obdobje od 1.1.2015 do 31.12.2015 določena v 6. členu Zakon o ukrepih na področju plač in drugih stroškov dela v javnem sektorju za leto 2015 (Uradni list RS, št. 95/14 - ZUPPJS15), ki določa, da ne glede na določbo prvega odstavka 4. člena Uredbe o delovni uspešnosti iz naslova povečanega obsega dela za javne uslužbence (Uradni list RS, št. 53/08 in 89/08) in splošnih aktov, ki urejajo plačilo delovne uspešnosti iz naslova povečanega obsega dela za javne uslužbence v drugih državnih organih, lahko do 31. decembra 2015 višina dela plače javnega uslužbenca za plačilo delovne uspešnosti pri opravljanju rednih delovnih nalog uporabnika proračuna ali projekta, načrtovanega v okviru sprejetega finančnega načrta uporabnika proračuna, znaša največ 20 odstotkov njegove osnovne plače. Če se javnemu uslužbencu izplačuje del plače za plačilo delovne uspešnosti iz naslova povečanega obsega dela tudi iz naslova in sredstev posebnega projekta, lahko del plače znaša skupno (iz obeh naslovov) največ 30 odstotkov njegove osnovne plače. Za izplačilo delovne uspešnosti iz naslova povečanega obsega dela pri opravljanju rednih delovnih nalog lahko do 31. decembra 2015 uporabniki proračuna porabijo največ 40 odstotkov sredstev iz prihrankov, določenih v 22.d členu ZSPJS. Glede veljavne višine izplačila dela plače za delovno uspešnost iz naslova povečanega obsega dela je relevantno naslednje pojasnilo: [Uredba o spremembah Uredbe o delovni uspešnosti iz naslova povečanega obsega dela za javne uslužbence - obvestilo (1. 12. 2020)](https://www.gov.si/assets/ministrstva/MJU/Placni-sistem/DELOVNA-USPESNOST-v2/Delovna-uspesnost-iz-naslova-povecanega-obsega-dela-/Spremembe-uredbe-POD-Pojasnilo-1.12.2020.docx).

Glede na to, da delavec opravlja dopolnilno delo na podlagi pogodbe o zaposlitvi s krajšim delovnim časom, pri čemer ima pravice ter obveznosti iz delovnega razmerja kot delavec, ki dela polni delovni čas in jih uveljavlja sorazmerno času, za katerega je sklenil delovno razmerje, lahko tudi v okviru dopolnilnega dela zaradi preseganja pričakovanih rezultatov dela v posameznem mesecu prejema del plače za delovno uspešnost iz naslova povečanega obsega dela (pod predpostavko, da so izpolnjeni tudi drugi pogoji iz ZSPJS in uredbe, določeni za izplačilo dela plače za delovno uspešnost iz naslova povečanega obsega dela). Pri tem se za omejitev izplačila v višini 20 odstotkov oziroma 30 odstotkov njegove osnovne plače, ki izhaja iz določbe ZUPPJS15, upošteva osnovna plača, ki jo zaposleni prejema na podlagi pogodbe o zaposlitvi s krajšim delovnim časom v okviru dopolnilnega dela. Torej je možno tudi v primeru, ko zaposleni opravlja 15% dopolnilnega dela na enem projektu, 5% pa na drugem projektu, izplačati delovno uspešnost iz naslova povečanega obsega dela le v okviru opravljanja prvega projekta, pri čemer je potrebno za izračun višine delovne uspešnosti iz naslova povečanega obsega dela upoštevati osnovno plačo, ki jo zaposleni prejema na podlagi pogodbe o zaposlitvi s krajšim delovnim časom za 15% dopolnilne zaposlitve.

S spoštovanjem,

**Mojca RAMŠAK PEŠEC**

**GENERALNA DIREKTORICA**

Poslano:

- naslov

1. Krašovec: Komentar Zakona o delovnih razmerjih k 146. členu ZDR. [↑](#footnote-ref-1)